CELEX: 32021D1956
Language: el
Date: 2021-11-10 00:00:00
Title: Εκτελεστική απόφαση (EE) 2021/1956 της Επιτροπής της 10ης Νοεμβρίου 2021 σχετικά με τη δημιουργία και την οργάνωση του Δικτύου Γνώσεων για την Πολιτική Προστασία της Ένωσης [κοινοποιηθείσα υπό τον αριθμό C(2021) 7939] (Κείμενο που παρουσιάζει ενδιαφέρον για τον ΕΟΧ)

11.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 399/1
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2021/1956 ΤΗΣ ΕΠΙΤΡΟΠΗΣ
         της 10ης Νοεμβρίου 2021
         σχετικά με τη δημιουργία και την οργάνωση του Δικτύου Γνώσεων για την Πολιτική Προστασία της Ένωσης
         
            
               [κοινοποιηθείσα υπό τον αριθμό C(2021) 7939]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (1), και ιδίως το άρθρο 32 παράγραφος 1 στοιχείο η),
         Εκτιμώντας τα ακόλουθα:
         
                     (1)
                  
                  
                     Ο μηχανισμός πολιτικής προστασίας της Ένωσης (στο εξής: μηχανισμός της Ένωσης) που θεσπίζεται με την απόφαση αριθ. 1313/2013/ΕΕ έχει ως στόχο την ενίσχυση της συνεργασίας μεταξύ της Ένωσης και των κρατών μελών και τη διευκόλυνση του συντονισμού στον τομέα της πολιτικής προστασίας με σκοπό τη βελτίωση της απόκρισης της Ένωσης σε φυσικές και ανθρωπογενείς καταστροφές.
                  
               
                     (2)
                  
                  
                     Σύμφωνα με το άρθρο 13 της απόφασης αριθ. 1313/2013/ΕΕ, θα πρέπει να δημιουργηθεί Δίκτυο Γνώσεων για την Πολιτική Προστασία της Ένωσης (στο εξής: Δίκτυο Γνώσεων) με στόχο τη συγκέντρωση, επεξεργασία και διάδοση γνώσεων και πληροφοριών σχετικά με τον μηχανισμό της Ένωσης, που να εξασφαλίζει τη συμμετοχή σχετικών φορέων πολιτικής προστασίας και διαχείρισης καταστροφών, κέντρων αριστείας, πανεπιστημίων και ερευνητών και να ακολουθεί μια προσέγγιση πολλαπλών κινδύνων.
                  
               
                     (3)
                  
                  
                     Σύμφωνα με το άρθρο 13 παράγραφος 1 της απόφασης 1313/2013/ΕΕ, η Επιτροπή, μέσω του Δικτύου Γνώσεων, υποστηρίζει τη συνοχή των διαδικασιών σχεδιασμού και λήψης αποφάσεων διευκολύνοντας τη συνεχή ανταλλαγή γνώσεων και πληροφοριών που αφορούν όλους τους τομείς δραστηριότητας στο πλαίσιο του μηχανισμού της Ένωσης. Στο πλαίσιο της διευκόλυνσης της συνεχούς ανταλλαγής γνώσεων και πληροφοριών, η Επιτροπή, μέσω του Δικτύου Γνώσεων, θα πρέπει να καταρτίσει στρατηγικά σχέδια που θα καθορίζουν τον στρατηγικό προσανατολισμό του Δικτύου Γνώσεων για τα προσεχή έτη.
                  
               
                     (4)
                  
                  
                     Προκειμένου να δημιουργήσει συνέργειες με άλλες συναφείς ομάδες και δίκτυα, το Δίκτυο Γνώσεων θα πρέπει να συνεργαστεί στενά με την επιτροπή που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ, καθώς και με ομάδες εμπειρογνωμόνων της Επιτροπής στον τομέα της πολιτικής προστασίας και της διαχείρισης καταστροφών, οι οποίες είναι καταχωρισμένες στο μητρώο ομάδων εμπειρογνωμόνων της Επιτροπής και άλλων παρεμφερών οργάνων. Το Δίκτυο Γνώσεων και το Κέντρο Συντονισμού Αντιμετώπισης Εκτάκτων Αναγκών (ΚΣΑΕΑ) πρέπει να συνεργάζονται στενά για τη διασφάλιση συμπληρωματικότητας και αμοιβαίας υποστήριξης των αντίστοιχων δραστηριοτήτων τους.
                  
               
                     (5)
                  
                  
                     Το Δίκτυο Γνώσεων δεν θα πρέπει να επικαλύπτει, αλλά να αξιοποιεί τα αποτελέσματα άλλων πρωτοβουλιών της Επιτροπής που αφορούν το πεδίο αρμοδιότητας του Δικτύου.
                  
               
                     (6)
                  
                  
                     Για την επίσημη δημιουργία του Δικτύου Γνώσεων είναι απαραίτητη η θέσπιση κανόνων που να καθορίζουν την οργανωτική δομή και τη λειτουργία του Δικτύου Γνώσεων.
                  
               
                     (7)
                  
                  
                     Η οργανωτική δομή του Δικτύου Γνώσεων θα πρέπει να αποτελείται από συμβουλευτικά όργανα και από μια γραμματεία. Τα συμβουλευτικά όργανα του Δικτύου Γνώσεων είναι το συμβούλιο και οι ομάδες εργασίας για κάθε πυλώνα του Δικτύου Γνώσεων.
                  
               
                     (8)
                  
                  
                     Το συμβούλιο θα πρέπει πρωτίστως να λειτουργεί ως στρατηγικό φόρουμ παρέχοντας στρατηγικό προσανατολισμό στην Επιτροπή και ασκώντας καθήκοντα συμβουλευτικής εποπτείας του Δικτύου Γνώσεων.
                  
               
                     (9)
                  
                  
                     Με σκοπό τη διασφάλιση της αποδοτικής και αποτελεσματικής οργάνωσης των δραστηριοτήτων του Δικτύου Γνώσεων, είναι αναγκαία η δημιουργία μιας γραμματείας του Δικτύου Γνώσεων την οποία θα πρέπει να αναλάβει η Επιτροπή. Η γραμματεία θα πρέπει ιδίως να διαχειρίζεται, να διοικεί και να συντονίζει το Δίκτυο Γνώσεων. Η πρωταρχική λειτουργία της γραμματείας είναι η διασφάλιση της συνοχής, των συνεργειών και της ομαλής ροής πληροφοριών εντός του Δικτύου Γνώσεων, καθώς και ο συντονισμός των δραστηριοτήτων του Δικτύου Γνώσεων σύμφωνα με τον στρατηγικό σχεδιασμό.
                  
               
                     (10)
                  
                  
                     Το Δίκτυο Γνώσεων και οι δραστηριότητές του θα πρέπει να διαρθρώνονται γύρω από δύο κύριους πυλώνες, οι οποίοι θα πρέπει να παρέχουν το πλαίσιο για τις βασικές δραστηριότητες του Δικτύου Γνώσεων και να προωθούν τις ανταλλαγές βάσει δικτύων που εμπίπτουν στο πεδίο εφαρμογής τους: τον πυλώνα ανάπτυξης ικανοτήτων και τον επιστημονικό πυλώνα. Ο πυλώνας ανάπτυξης ικανοτήτων θα πρέπει να έχει ως στόχο τη σύνδεση, την προώθηση και την ενίσχυση πρωτοβουλιών ανάπτυξης ικανοτήτων που είναι σημαντικές για τα ενδιαφερόμενα μέρη στον τομέα της πολιτικής προστασίας και της διαχείρισης καταστροφών, με ιδιαίτερη έμφαση στον μηχανισμό της Ένωσης. Ο επιστημονικός πυλώνας θα πρέπει να έχει ως στόχο τη σύνδεση ακαδημαϊκών, επαγγελματιών και φορέων λήψης αποφάσεων στο πλαίσιο πολυτομεακής, διατομεακής και διασυνοριακής συνεργασίας, προκειμένου να εφαρμόσουν αποτελεσματικότερα την επιστημονική γνώση στον τομέα της διαχείρισης κινδύνων καταστροφών, και πιο συγκεκριμένα, σε δραστηριότητες πρόληψης και ετοιμότητας.
                  
               
                     (11)
                  
                  
                     Ο πυλώνας ανάπτυξης ικανοτήτων θα πρέπει να εστιάζει σε γνωστά υφιστάμενα προγράμματα και έργα, όπως το πρόγραμμα κατάρτισης και ασκήσεων του μηχανισμού της Ένωσης, το πρόγραμμα ανταλλαγών εμπειρογνωμόνων πολιτικής προστασίας, οι συμπράξεις του Δικτύου Γνώσεων και το πρόγραμμα πρόληψης και ετοιμότητας του μηχανισμού της Ένωσης. Τα εν λόγω προγράμματα θα πρέπει να ενοποιηθούν μέσω μιας σταδιακής και συνεχούς διαδικασίας και να συμπληρωθούν από άλλες δραστηριότητες ανάπτυξης ικανοτήτων. Ο επιστημονικός πυλώνας θα πρέπει να αξιοποιήσει και να ενσωματώσει υπάρχουσες επιστημονικές δομές και δίκτυα που υποστηρίζουν τον μηχανισμό της Ένωσης, πιο συγκεκριμένα το κέντρο γνώσεων για τη διαχείριση του κινδύνου καταστροφών, που διευθύνεται από το Κοινό Κέντρο Ερευνών της Ευρωπαϊκής Επιτροπής, καθώς επίσης σχετικά προγράμματα του προγράμματος «Ορίζων Ευρώπη» που χρηματοδοτούν δράσεις έρευνας και καινοτομίας και σχετικές πρωτοβουλίες δικτύωσης στον τομέα της διαχείρισης κινδύνων καταστροφών.
                  
               
                     (12)
                  
                  
                     Οι κανόνες κοινοποίησης πληροφοριών από μέλη του Δικτύου Γνώσεων θα πρέπει να συμμορφώνονται με τις υποχρεώσεις του επαγγελματικού απορρήτου.
                  
               
                     (13)
                  
                  
                     Η Επιτροπή, προκειμένου να εξασφαλίζει διαφάνεια στις δραστηριότητες που διεξάγουν τα όργανα του Δικτύου Γνώσεων, θα πρέπει να δημοσιεύει τα σχετικά έγγραφα συνεδριάσεων στη διαδικτυακή πλατφόρμα που αναφέρεται στο άρθρο 13 παράγραφος 1 στοιχείο δ) της απόφασης αριθ. 1313/2013/ΕΕ.
                  
               
                     (14)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (2).
                  
               
                     (15)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Η παρούσα απόφαση καθορίζει την οργανωτική δομή και λειτουργία του Δικτύου Γνώσεων, συστήνοντας ένα συμβούλιο, μια γραμματεία και τις ομάδες εργασίας των πυλώνων, προσδιορίζοντας τη σύνθεσή τους και τα καθήκοντά τους και θεσπίζοντας κανόνες για τη λειτουργία τους.
         
         
            Άρθρο 2
            Δίκτυο Γνώσεων για την Πολιτική Προστασία της Ένωσης
            Δημιουργείται το Δίκτυο Γνώσεων για την Πολιτική Προστασία της Ένωσης.
            Σκοπός του είναι η επίτευξη των στόχων και η εκτέλεση των καθηκόντων που ορίζονται στο άρθρο 13 της απόφασης αριθ. 1313/2013/ΕΕ.
         
         
            Άρθρο 3
            Σύνθεση του Δικτύου Γνώσεων
            Η οργανωτική δομή του Δικτύου Γνώσεων αποτελείται από τα ακόλουθα συμβουλευτικά όργανα:
            
                        α)
                     
                     
                        το συμβούλιο·
                     
                  
                        β)
                     
                     
                        τις ομάδες εργασίας των πυλώνων.
                     
                  
         
            Άρθρο 4
            Το συμβούλιο
            Το συμβούλιο παρέχει συμβουλές στην Επιτροπή σχετικά με τη διαχείριση του Δικτύου Γνώσεων, διασφαλίζοντας την εκπλήρωση του γενικού σκοπού του Δικτύου Γνώσεων μαζί με τους κύριους στόχους του, σύμφωνα με το άρθρο 13 της απόφασης αριθ. 1313/2013/ΕΕ.
         
         
            Άρθρο 5
            Σύνθεση του συμβουλίου
            
               1.   Το συμβούλιο απαρτίζεται από έναν/μία εκπρόσωπο της Επιτροπής και μία/έναν εκπρόσωπο κάθε κράτους μέλους. Η Επιτροπή και τα κράτη μέλη διορίζουν έναν/μία εκπρόσωπο και έναν/μία αναπληρωτή/αναπληρώτρια εκπρόσωπο στο συμβούλιο. Προωθείται η ισόρροπη συμμετοχή των φύλων.
            
            
               2.   Τα μέλη του συμβουλίου που εκπροσωπούν τα κράτη μέλη θεωρούνται «μέλη κατηγορίας Δ» κατά την έννοια του άρθρου 7 παράγραφος 2 στοιχείο δ) της απόφασης C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
            
         
         
            Άρθρο 6
            Καθήκοντα συμβουλίου
            
               1.   Τα καθήκοντα του συμβουλίου είναι ειδικότερα τα εξής:
               
                           1)
                        
                        
                           παροχή συμβουλών σχετικά με τον στρατηγικό προσανατολισμό του Δικτύου Γνώσεων που καθορίζει η Επιτροπή·
                        
                     
                           2)
                        
                        
                           εξέταση, παρακολούθηση και διασφάλιση της συμμόρφωσης με τον εσωτερικό κανονισμό, τη σύνθεση και τις πολιτικές διαχείρισης του Δικτύου Γνώσεων·
                        
                     
                           3)
                        
                        
                           έγκριση της ετήσιας έκθεσης του Δικτύου Γνώσεων·
                        
                     
                           4)
                        
                        
                           υποβολή εκθέσεων σχετικά με τις δραστηριότητές του στην επιτροπή που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ.
                        
                     
            
               2.   Η Επιτροπή διασφαλίζει ότι οι εργασίες του συμβουλίου διεξάγονται σε στενό συντονισμό με την επιτροπή που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ, καθώς και με ομάδες εμπειρογνωμόνων της Επιτροπής στον τομέα της πολιτικής προστασίας και της διαχείρισης κινδύνων καταστροφών, οι οποίες είναι καταχωρισμένες στο μητρώο ομάδων εμπειρογνωμόνων της Επιτροπής και άλλων παρεμφερών οργάνων.
            
         
         
            Άρθρο 7
            Λειτουργία του συμβουλίου
            
               1.   Την προεδρία του συμβουλίου ασκεί εκπρόσωπος της Επιτροπής και την αντιπροεδρία εκπρόσωπος του κράτους μέλους που κατείχε την προηγούμενη εναλλασσόμενη προεδρία του Συμβουλίου της Ευρωπαϊκής Ένωσης κατά τον χρόνο της συνεδρίασης. Ο/Η εκπρόσωπος της Επιτροπής συγκαλεί συνεδρίαση σε συνεννόηση με τον/την αντιπρόεδρο τουλάχιστον μία φορά ετησίως. Οι συνεδριάσεις του συμβουλίου διεξάγονται με φυσική παρουσία ή εξ αποστάσεως.
            
            
               2.   Η/Ο πρόεδρος και ο/η αντιπρόεδρος, με τη βοήθεια της γραμματείας, καταρτίζουν την ημερήσια διάταξη και τη διανέμουν στα μέλη του συμβουλίου. Τα μέλη του συμβουλίου μπορούν, με δική τους πρωτοβουλία, να προτείνουν θέματα ώστε να συμπεριληφθούν στην ημερήσια διάταξη, το αργότερο έως την έναρξη της συνεδρίασης. Η ημερήσια διάταξη εγκρίνεται από το συμβούλιο κατά την έναρξη κάθε συνεδρίασης.
            
            
               3.   Το συμβούλιο καταρτίζει τον εσωτερικό κανονισμό του με βάση τον πρότυπο εσωτερικό κανονισμό που έχει θεσπίσει η Επιτροπή για τις ομάδες εμπειρογνωμόνων (3).
            
            
               4.   Το συμβούλιο εγκρίνει μη δεσμευτικές συστάσεις και εκθέσεις με συναίνεση. Στην περίπτωση που δεν επιτυγχάνεται συναίνεση, οι μη δεσμευτικές συστάσεις ή οι εκθέσεις τίθενται σε ψηφοφορία· κατά την οποία απαιτείται απλή πλειοψηφία των παρόντων μελών.
               Οι μη δεσμευτικές συστάσεις και οι εκθέσεις που εκδίδονται από το συμβούλιο έχουν προπαρασκευαστικό χαρακτήρα για τον σκοπό της υποστήριξης των εργασιών της επιτροπής που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ.
            
         
         
            Άρθρο 8
            Επιστροφή των εξόδων τα οποία πραγματοποιούν τα μέλη του συμβουλίου
            
               1.   Τα μέλη του συμβουλίου δεν αμείβονται για τις υπηρεσίες τους.
            
            
               2.   Τα έξοδα ταξιδίου και διαμονής τα οποία πραγματοποιούν τα μέλη του συμβουλίου για τη συμμετοχή τους στις συνεδριάσεις του συμβουλίου επιστρέφονται από την Επιτροπή σύμφωνα με τις ισχύουσες διατάξεις (4) της Επιτροπής.
            
            
               3.   Τα έξοδα που αναφέρονται στην παράγραφο 2 επιστρέφονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας για την κατανομή των πόρων.
            
         
         
            Άρθρο 9
            Πυλώνες του Δικτύου Γνώσεων
            
               1.   Οι πυλώνες του Δικτύου Γνώσεων συνιστούν φόρουμ όπου αναλαμβάνονται, καταρτίζονται, σχεδιάζονται και εκτελούνται δραστηριότητες με γενικό στόχο να συμβάλουν στην επίτευξη των στόχων του Δικτύου Γνώσεων σύμφωνα με το άρθρο 13 παράγραφος 1 της απόφασης αριθ. 1313/2013/ΕΕ.
            
            
               2.   Ο πυλώνας ανάπτυξης ικανοτήτων έχει ως στόχο τη σύνδεση, την προώθηση και την ενίσχυση πρωτοβουλιών ανάπτυξης ικανοτήτων που είναι σημαντικές για τα ενδιαφερόμενα μέρη στον τομέα της πολιτικής προστασίας και της διαχείρισης καταστροφών, με ιδιαίτερη έμφαση στον μηχανισμό της Ένωσης.
            
            
               3.   Ο επιστημονικός πυλώνας έχει ως στόχο τη σύνδεση ακαδημαϊκών, επαγγελματιών και φορέων λήψης αποφάσεων στο πλαίσιο πολυτομεακής, διατομεακής και διασυνοριακής συνεργασίας, προκειμένου να εφαρμόσουν αποτελεσματικότερα την επιστημονική γνώση στον τομέα της διαχείρισης κινδύνων καταστροφών, και πιο συγκεκριμένα, σε δραστηριότητες πρόληψης και ετοιμότητας.
            
         
         
            Άρθρο 10
            Σύνθεση και λειτουργίες των ομάδων εργασίας των πυλώνων
            
               1.   Οι ομάδες εργασίας των πυλώνων απαρτίζονται από μία/έναν εκπρόσωπο της Επιτροπής, μία/έναν εκπρόσωπο κάθε κράτους μέλους και μία/έναν εκπρόσωπο κάθε συμμετέχοντος κράτους στον μηχανισμό της Ένωσης.
            
            
               2.   Τα μέλη των ομάδων εργασίας των πυλώνων τα οποία εκπροσωπούν τα κράτη μέλη θεωρούνται «μέλη κατηγορίας Δ» κατά την έννοια του άρθρου 7 παράγραφος 2 στοιχείο δ) της απόφασης C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
               Τα μέλη των ομάδων εργασίας των πυλώνων τα οποία εκπροσωπούν τα συμμετέχοντα κράτη στον μηχανισμό της Ένωσης θεωρούνται «μέλη κατηγορίας Ε» κατά την έννοια του άρθρου 7 παράγραφος 2 στοιχείο ε) της απόφασης C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
            
            
               3.   Την προεδρία των ομάδων εργασίας ασκεί μία/ένας εκπρόσωπος της Επιτροπής.
            
            
               4.   Οι λειτουργίες των ομάδων εργασίας των πυλώνων καθορίζονται στον εσωτερικό κανονισμό του Δικτύου Γνώσεων που εγκρίνεται από το συμβούλιο σύμφωνα με το άρθρο 7.
            
            
               5.   Οι ομάδες εργασίας των πυλώνων δεν εκδίδουν συστάσεις ή εκθέσεις.
            
         
         
            Άρθρο 11
            Καθήκοντα των ομάδων εργασίας των πυλώνων
            
               1.   Οι ομάδες εργασίας του πυλώνα ανάπτυξης ικανοτήτων και του επιστημονικού πυλώνα υποστηρίζουν το έργο του Δικτύου Γνώσεων.
            
            
               2.   Τα καθήκοντα των ομάδων εργασίας των πυλώνων είναι ειδικότερα τα εξής:
               
                           α)
                        
                        
                           να αξιολογούν τις ανάγκες του μηχανισμού της Ένωσης, καθώς και των κρατών μελών και των συμμετεχόντων κρατών στον μηχανισμό της Ένωσης, να διοχετεύουν σχετικές πρωτοβουλίες από τη βάση προς την κορυφή στο Δίκτυο Γνώσεων και να προτείνουν δραστηριότητες στο πλαίσιο των στρατηγικών προσανατολισμών του Δικτύου Γνώσεων·
                        
                     
                           β)
                        
                        
                           να εφαρμόζουν και να προωθούν τις δραστηριότητες των πυλώνων με την υποστήριξη της γραμματείας και να επιδιώκουν συνέργειες μεταξύ των πρωτοβουλιών των δύο πυλώνων·
                        
                     
                           γ)
                        
                        
                           να υποβάλλουν εκθέσεις στο συμβούλιο σχετικά με τις δραστηριότητές τους.
                        
                     
            
               3.   Οι ομάδες εργασίας μπορούν να συγκροτούν υποομάδες για συγκεκριμένα ζητήματα βάσει των αναγκών των μελών τους και/ή πρωτοβουλίες που βασίζονται σε κινδύνους και σενάρια, με δική τους πρωτοβουλία.
            
            
               4.   Οι ομάδες εργασίας διασφαλίζουν κατάλληλες ροές πληροφοριών και συντονισμό μεταξύ των δύο πυλώνων και των αντίστοιχων δραστηριοτήτων τους.
            
         
         
            Άρθρο 12
            Επιστροφή εξόδων τα οποία πραγματοποιούν τα μέλη των ομάδων εργασίας των πυλώνων
            Το άρθρο 8 εφαρμόζεται στα έξοδα ταξιδίου και διαμονής τα οποία πραγματοποιούν τα μέλη των ομάδων εργασίας των πυλώνων.
         
         
            Άρθρο 13
            Παρατηρητές
            
               1.   Τα συμμετέχοντα κράτη στον μηχανισμό της Ένωσης έχουν την ιδιότητα του παρατηρητή στο συμβούλιο. Κάθε συμμετέχον κράτος διορίζει μία/έναν εκπρόσωπο και έναν/μία αναπληρωτή/αναπληρώτρια εκπρόσωπο στο συμβούλιο ως παρατηρητή/παρατηρήτρια. Προωθείται η ισόρροπη συμμετοχή των φύλων.
            
            
               2.   Οι παρατηρητές και οι παρατηρήτριες συμμετέχουν στις συζητήσεις και παρέχουν εμπειρογνωσία. Ωστόσο, δεν έχουν δικαίωμα ψήφου.
            
            
               3.   Οι παρατηρητές και οι παρατηρήτριες θεωρούνται «μέλη κατηγορίας Ε» κατά την έννοια του άρθρου 7 παράγραφος 2 στοιχείο ε) της απόφασης C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
            
         
         
            Άρθρο 14
            Γραμματεία
            
               1.   Η γραμματεία υποστηρίζει το έργο των οργάνων του Δικτύου Γνώσεων με σκοπό τη διασφάλιση του συντονισμού, της συνοχής και της ανταλλαγής πληροφοριών μεταξύ τους.
            
            
               2.   Η γραμματεία παρέχεται από την Επιτροπή.
            
            
               3.   Τα καθήκοντα της γραμματείας είναι τα εξής:
               
                           α)
                        
                        
                           προετοιμασία και διασφάλιση της υλοποίησης των στρατηγικών σχεδίων, καθώς και των δραστηριοτήτων που αναλαμβάνονται στο πλαίσιο του ετήσιου ή πολυετούς προγράμματος εργασιών του μηχανισμού πολιτικής προστασίας της Ένωσης·
                        
                     
                           β)
                        
                        
                           διαχείριση, διοίκηση και συντονισμός των δραστηριοτήτων του Δικτύου Γνώσεων·
                        
                     
                           γ)
                        
                        
                           ανάληψη καθήκοντος υποβολής εκθέσεων σχετικά με τις δραστηριότητες του Δικτύου Γνώσεων.
                        
                     
            
               4.   Η γραμματεία αναλαμβάνει επικουρικό ρόλο, εάν είναι απαραίτητο, στις συνεδριάσεις των συμβουλευτικών οργάνων του Δικτύου Γνώσεων.
            
         
         
            Άρθρο 15
            Εμπιστευτικότητα
            Τα μέλη του συμβουλίου, η γραμματεία και οι ομάδες εργασίας των πυλώνων συμμορφώνονται με τις υποχρεώσεις τήρησης του επαγγελματικού απορρήτου που ορίζουν οι Συνθήκες και οι εκτελεστικοί κανόνες τους, καθώς και με τους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, όπως ορίζονται στο παράρτημα της απόφασης (ΕΕ, Ευρατόμ) 2015/444 της Επιτροπής (5). Σε περίπτωση μη τήρησης των εν λόγω υποχρεώσεων, η Επιτροπή λαμβάνει κάθε ενδεδειγμένο μέτρο.
         
         
            Άρθρο 16
            Διαφάνεια
            
               1.   Όσον αφορά τη σύνθεση του Δικτύου Γνώσεων, τα ακόλουθα στοιχεία δημοσιεύονται στο μητρώο ομάδων εμπειρογνωμόνων της Επιτροπής και άλλων παρεμφερών οργάνων και στη διαδικτυακή πλατφόρμα που υποστηρίζει και διευκολύνει την εκτέλεση των διαφόρων καθηκόντων που αναφέρονται στο άρθρο 13 παράγραφος 1 στοιχείο δ) της απόφασης αριθ. 1313/2013/ΕΕ:
               
                           α)
                        
                        
                           τα ονόματα των κρατών μελών που εκπροσωπούνται από τις αρχές, τα οποία αποτελούν μέλη του συμβουλίου και των ομάδων εργασίας των πυλώνων·
                        
                     
                           β)
                        
                        
                           τα ονόματα των αρχών που εκπροσωπούν τα συμμετέχοντα κράτη στον μηχανισμό της Ένωσης στις ομάδες εργασίας των πυλώνων·
                        
                     
                           γ)
                        
                        
                           τα ονόματα των αρχών που εκπροσωπούν τα συμμετέχοντα κράτη στον μηχανισμό της Ένωσης στα οποία έχει εκχωρηθεί η ιδιότητα του παρατηρητή στο συμβούλιο.
                        
                     
            
               2.   Όλα τα έγγραφα των συνεδριάσεων των οργάνων του Δικτύου Γνώσεων, συμπεριλαμβανομένων ημερήσιων διατάξεων, πρακτικών, εισηγήσεων συμμετεχόντων, διατίθενται στο μητρώο ομάδων εμπειρογνωμόνων της Επιτροπής και δημοσιεύονται στην ίδια διαδικτυακή πλατφόρμα που αναφέρεται στο άρθρο 13 παράγραφος 1 στοιχείο δ) της απόφασης αριθ. 1313/2013/ΕΕ. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών. Εξαιρέσεις από τη δημοσίευση περιορίζονται σε περιπτώσεις στις οποίες η γνωστοποίηση εγγράφου θα έθιγε την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 (6).
            
         
         
            Άρθρο 17
            Προστασία δεδομένων προσωπικού χαρακτήρα
            Κάθε είδους επεξεργασία δεδομένων προσωπικού χαρακτήρα για τους σκοπούς του παρόντος εσωτερικού κανονισμού πραγματοποιείται σύμφωνα με τον κανονισμό (ΕΕ) 2018/1725.
         
         
            Άρθρο 18
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 10 Νοεμβρίου 2021.
            
               
                  Για την Επιτροπή
               
               Janez LENARČIČ
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 924.
         
            (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (3)  Παράρτημα 3 στην απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (4)  Απόφαση C(2007) 5858 της Επιτροπής της 5ης Δεκεμβρίου 2007: «Κανόνες της Επιτροπής για την αποζημίωση προσώπων που δεν ανήκουν σε αυτήν και τα οποία προσκαλούνται ως εμπειρογνώμονες».
         
            (5)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (6)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).